आजादी के तुरंत बाद गांधीजी ने शायद इसी को ध्यान में रखते हुए लघु एवं कुटीर उद्योगों पर बल देने को कहा था लेकिन इसके उलट नेहरूजी ने भारी उद्योगों को बढ़ावा दिया। इससे देश की अर्थव्यवस्था में तो निश्चित रूप से वृद्धि हुई लेकिन इस उत्पादित पूंजी का समान वितरण करने में हमारी सरकारों को अपेक्षित सफलता नहीं मिली और इससे गरीब तबका हाशिये पर चला गया। आज भले ही भारत विश्व की छठी बड़ी अर्थव्यवस्था बन चुका हो लेकिन यह भी कटु सत्य है कि संख्या के हिसाब से सर्वाधिक गरीब लोग भी भारत में ही बसते हैं। इसके मद्देनजर सरकार को जल्दी ही आर्थिक असमानता दूर करने के लिए ठोस कदम उठाने चाहिए।